過屈平昭君故宅
作者：張嵲
朝代：宋

paragraphs: 夔州之山皆入雲，夔女寢陋男不文。
山川歷歷應如舊，昭君屈平猶荒村。
三百篇後無繼者，始作離騷紹風雅。
君門九重難叩閽，欲登閬風聊蹀馬。
精衷寫盡君不聞，徙倚懷沙淚盈把。
漢家靡曼盈六宫，明妃容與如春風。
琵琶何能慰行路，檻檻氊車隨去鴻。
椒蘭得得在修門，獨任先生作放臣。
妃嬪無數貯金屋，秪遣王嬙犯塞塵。
萬古江山虛秀氣，二人賢色皆鍾美。
天之生此諒應難，一棄單于一沈水。
遠色蒼蒼難致極，弔古徘回淚霑臆。
二宅遺基自古存，石巖天深秋日昏。
滄波渺渺流遺恨，後人誰爲賡天問。